b'\n_START_ARTICLE_\nHMS Royal William (1833)\n_START_SECTION_\nPalvelus\n_START_PARAGRAPH_\nAlus otettiin palvelukseen 16. helmikuuta 1854 Plymouthin vartiolaivana kommodori Michael Seymourin lippulaivana p\xc3\xa4\xc3\xa4llikk\xc3\xb6n\xc3\xa4\xc3\xa4n John Kingcombe. Alus siirtyi It\xc3\xa4merelle ja se oli helmikuussa 1855 kontra-amiraali Sir James Hanway Plumridgen lippulaivana, mist\xc3\xa4 se palasi Plymouthin vartiolaivaksi. Aluksen p\xc3\xa4\xc3\xa4llikk\xc3\xb6n\xc3\xa4 oli 16. kes\xc3\xa4kuuta 1856 Frederick Hutton sen ollessa edelleen Plumridgen lippulaivana. Aluksen p\xc3\xa4\xc3\xa4llikkyyden vastaanotti 5. toukokuuta 1857 Woodford John Williams. Se poistettiin palveluksesta 31. maaliskuuta 1859, jolloin sen teht\xc3\xa4v\xc3\xa4t vartiolaivana vastaanotti HMS Royal Adelaide._NEWLINE_Alus muutettiin 1859-1860 89-tykkiseksi kaksikantiseksi potkuritaistelulaivaksi asentamalla alukselle Robert Napier & Sonsin h\xc3\xb6yrykone, joka tuotti 1\xc2\xa0763 ihp:ta mahdollistaen 10,58 solmun nopeuden. Muutosty\xc3\xb6 tilattiin 5. helmikuuta 1859 Devonportin telakalta. Ty\xc3\xb6 aloitettiin 21. maaliskuuta ja se saatiin p\xc3\xa4\xc3\xa4t\xc3\xb6kseen 9. helmikuuta 1860._NEWLINE_Laivasto ei ottanut valmistunutta alusta en\xc3\xa4\xc3\xa4 palvelukseen, vaan se lainattiin marraskuussa 1884 Liverpool Roman Catholic Reformatory Societylle. H\xc3\xb6yrykoneen poiston j\xc3\xa4lkeen alus saapui 30. elokuuta 1885 Liverpooliin, miss\xc3\xa4 se nimettiin Clarenceksi. Alus tuhoutui tulipalossa 26. hein\xc3\xa4kuuta 1899 Mersey-joella l\xc3\xa4hell\xc3\xa4 New Ferry\xc3\xa4. Aluksen keulakuva on museoituna Devonportin telakalla.'